Danske Magnus Cort skifter væk fra Orica-Scott for at få lov til at køre flere spurter og klassikere.

Cykelholdet Astana får tilgang af endnu en dansk cykelrytter.

Magnus Cort skifter fra nytår Orica-Scott ud med det kasakhiske hold, som i forvejen råder over danskerne Jesper Hansen, Michael Valgren, Jakob Fuglsang og Matti Breschel.

- Det glæder jeg mig rigtig meget til. Jeg vil gerne udvikle mig endnu mere og se, hvor langt jeg kan nå, siger Magnus Cort til TV 2 SPORT.

Orica-Scott har tidligere været et hold, der har satset meget på klassikerne og spurterne. Nu vil de i stedet til at satse mere på klassementet i Grand Tours med ryttere som Simon og Adam Yates samt Esteban Chaves.

Det harmonerer ikke med Magnus Corts ambitioner om at køre flere massespurter og klassikere.

Danskerne trak op

Astana vil gerne gå den modsatte vej i forhold til Orica-Scott. De har satset meget på klassementet men vil i fremtiden gerne have en bredere trup, så de også kan køre med i andre typer løb. Det er her, Cort passer ind.

- De manglede en ryttertype som mig. Så nu får jeg plads til at ligge og køre spurter og kan få et par mand til at hjælpe mig en gang i mellem.

Magnus Cort hentede i sine tre år på Orica-Scott blandt andet to etapesejre i Vuelta a España. Sådan nogle præstationer gjorde, at der var flere interesserede hold.

Det var dog en fordel, at han kunne komme til et hold, hvor der både var et højere beløb på lønsedlen og ikke mindst mange landsmænd. Inden han traf sin beslutning, tog han sine to venner Michael Valgren og Jesper Hansen med på råd.

- Det har talt for, at danskerene er der. Jeg tror, det bliver lettere at komme ind på holdet, og så ser jeg frem til at få danske holdkammerater.

Magnus Cort har skrevet en toårig kontrakt med Astana.